Simpsonovci vo filme

***Simpsonovci vo filme*** () je americký animovaný komediálny film z roku 2007 založený na televíznom seriáli Simpsonovci. Film režíroval David Silverman a scenár napísali James L. Brooks, Matt Groening, Al Jean a ďalších 8 scenáristov. Vo filme si zahrali Dan Castellaneta, Julie Kavnerová, Nancy Cartwrightová, Yeardley Smithová, Hank Azaria, Harry Shearer, Pamela Haydenová, Tress MacNeilleová, spolu s ďalšími hercami, ktorí si zopakovali svoje roly zo seriálu, a Albertom Brooksom. Dej filmu sleduje obyvateľov fiktívneho amerického mestečka Springfield potom, čo kvôli bezohľadnosti Homera Simpsona agentúra EPA uzavrie mesto do masívnej sklenenej kupoly a Simpsonovci sú nútení odísť na Aljašku.

Predchádzajúce pokusy o vytvorenie filmu o Simpsonovcoch skončili neúspešne kvôli nedostatočnému scenáru a nezhodám produkčného tímu. V roku 2001, po tom, čo herci súhlasili s natáčaním filmu, začali producenti seriálu Groening, James L. Brooks, Al Jean, Mike Scully a Richard Sakai s vývojom filmu podľa scenára od Brooksa, Groeninga, Jeana, Scullyho, Iana Maxtone-Grahama, George Meyera, Davida Mirkina, Mike Reissa, Matta Selmana, Johna Swartzweldera a Jona Vittiho. Vymysleli množstvo nápadov na dej filmu. Scenár bol prepísaný viac ako stokrát, upravoval sa aj po začatí prác na animácii filmu v roku 2006. V dôsledku toho boli z finálnej verzie vystrihnuté hodiny hotového materiálu vrátane epizódnych rolí Erin Brockovichovej, Minnie Driverovej, Isly Fisherovej, Edwarda Nortona a Kelseyho Grammera, ktorý si mal zopakovať svoju rolu Ľaváka Boba. Členovia skupiny Green Day a Tom Hanks vo finálnej verzii nadabovali animované verzie seba samých.

*Simpsonovci vo filme* mali svetovú premiéru v Springfielde vo Vermonte 21. júla 2007 a o 6 dní neskôr ho spoločnosť 20th Century Fox uviedla do amerických kín. Film získal pozitívne recenzie od kritikov, ktorí chválili jeho príbeh, scenár, humor a animáciu, a bol komerčným úspechom, pričom celosvetovo zarobil 536,4 milióna dolárov pri produkčnom rozpočte 75 miliónov dolárov, čím sa stal ôsmym najziskovejším filmom roku 2007, ako aj v tom čase druhým najziskovejším tradične animovaným filmom a najziskovejším filmom založeným na animovanom televíznom seriáli. Film bol nominovaný na množstvo ocenení vrátane ceny Zlatý glóbus za najlepší animovaný film na 65. ročníku udeľovania cien. Pokračovanie je naplánované na 23. júla 2027.

## Dej

Po skončení koncertu pri Springfieldskom jazere sa kapela Green Day snaží zapojiť publikum do diskusie o životnom prostredí, ale znečistenie jazera spôsobí ich smrť. Počas ich pohrebu začne dedo Simpson prorokovať, že Springfield postihne katastrofa, čo však iba Marge berie vážne. Lisa a jej nový priateľ Colin, znepokojení hrozným stavom životného prostredia, usporiadajú seminár a presvedčia mesto, aby vyčistilo jazero. Medzitým Homer vyzve Barta, aby sa nahý vydal na skateboarde do Krusty Burgeru a späť. Potom, čo Barta chytí polícia, Homer prinúti Barta, aby prevzal vinu za výzvu. V Krusty Burgeru si Homer adoptuje prasa a zachráni ho pred smrťou. Keď Homer prinesie prasa domov, Marge ho identifikuje ako súčasť proroctva a varuje Homera, aby sa ho zbavil, ale Homer to odmietne. Barta už nebaví Homerovo nezodpovedné správania a tak nadviaže vzťah so susedom Nedom Flandersom.

Marge prikáže Homerovi, aby sa zbavil preplneného sila plného prasacích výkalov (a aj Homerových vlastných). Namiesto toho, aby sa ich bezpečne zbavil, sa Homer dozvie, že miestna šiškáreň rozdáva šišky zdarma a tak vyhodí silo do jazera, čím ho kriticky znečistí. Keď do jazera spadne veverička a zmutuje, Russ Cargill, šéf Agentúry pre ochranu životného prostredia (EPA), informuje prezidenta Arnolda Schwarzeneggera o kríze znečistenia v Springfielde a predloží mu päť riešení. Schwarzenegger si náhodne vyberie tretiu možnosť – oddeliť Springfield od zvyšku sveta pod obrovskou sklenenou kupolou.

Uväznenie pod kupolou spôsobí v Springfielde masovú hystériu a keď sa Homerovo silo objaví v správach, stovky rozzúrených obyvateľov mesta prichádzajú k domu Simpsonovcov zlynčovať Homera a jeho rodinu. Tí však uniknú cez prepadlinu skrytú pod Maggieiným pieskoviskom, ktorá zničí ich dom a auto. Ďalší deň Homer vyhrá nákladiak na karnevale jazdou na motocykli vo vnútri okrúhlej kovovej klietke s nápovedou od Lisy. Simpsonovci sa rozhodnú ísť nákladným vozidlom na Aljašku.

O tri mesiace neskôr, po mnohých neúspešných pokusoch o útek, obyvatelia Springfieldu konečne urobili malú prasklinu v báni. Russ Cargill poukáže na poškodenie báne a manipuluje so Schwarzeneggerom, aby nariadil likvidáciu mesta. Na Aljaške videli Simpsonovci reklamu s Tomom Hanksom na nový Grand Canyon namiesto Springfieldu. Marge a deti si uvedomujú, že ich rodné mesto je v nebezpečenstve, a chcú sa vrátiť, aby ho zachránili, ale Homer si myslí, že jeho rodina by bola ohrozená, pokiaľ by sa vrátili späť do Springfieldu. Homer sebecky odmieta pomáhať obyvateľom mesta, ktorí sa ho pokúsili zabiť, a je na nich naštvaný. Simpsonovci s výnimkou Homera odídu do Springfieldu.

Neskôr sa Homer vracia do ich domu na Aljaške, ale zistí, že rodina odišla zachrániť Springfield. Všimne si videozáznam, ktorý pre neho zanechala Marge, a ktorý nahrala na kazetu cez ich svadobné video. Homer sa rozhodne, že pôjde nájsť svoju rodinu. Uviazne však na malej ľadovej kryhe. Potom, čo ho nájde miestna eskimačka a zachráni ho pred ľadovým medveďom, Homer precitne a rozhodne sa vrátiť do Springfieldu, aby zachránil svoju rodinu a mesto pred zničením. Medzitým sú Marge a deti zajatí Russom Cargillom a agentúrou EPA potom, čo ich vypočuje Národná bezpečnostná agentúra, a umiestni ich späť do báne.

Keď Homer konečne dorazí k Springfieldu, vrtuľník spustí lanom cez otvor v báne „malú, ale účinnú bombu“. Zatiaľ čo Homer lezie z vonkajšej strany báne pomocou sekundového lepidla na jeho rukách, obyvatelia mesta vo vnútri báne sa pokúsili vyliezť na povraz, aby unikli cez stále otvorenú dieru. Homer však skĺzne dole po lane a zabráni všetkým ostatným, aby sa dostali von. Po skĺznutí dole sa zrazí s bombou, čím urýchli čas do detonácie. Po zmierení Barta s Homerom idú na motocykli po vnútornej časti bane (podobne ako predtým na karnevalovej atrakcii). Bartovi (ktorý ide s ním) sa podarí hodiť bombu cez dieru, ktorá vybuchne o niekoľko sekúnd neskôr, konečne zničí báň (stanú sa z nej črepiny) a zachráni mesto pred zničením. Russ Cargill sa s nimi stretne a vyhráža sa, že ich zastrelí brokovnicou, ale zachráni Maggie, ktorá naňho hodila veľký balvan.

Obyvatelia Homerovi odpustia a nazvú ho hrdinom za záchranu ich rodného mesta. Do západu slnka jazdia na motocykli s Marge a Maggie, potom Springfielďania opravujú mesto a vracajú sa do normálnych koľají. Ako symbol vďačnosti pomáhajú aj obyvatelia mesta Simpsonovcom prestavať ich dom, ktorý bol zničený pieskoviskom.

## Obsadenie

## Produkcia
### Výroba
Produkčný štáb zvažoval filmovú adaptáciu *[[Simpsonovci|Simpsonovcov]]* už od začiatku seriálu. Tvorca seriálu, Matt Groening, cítil, že celovečerný film by im umožnil zväčšiť merítko programu a animovať sekvencie príliš zložité pre televízny seriál. Mal v úmysle vytvoriť film po ukončení seriálu. Tím sa pokúsil adaptovať diel zo štvrtej série s názvom *Kamp Krusty* (Hor sa na prázdniny) pre film, ale problémy nastali s predĺžením dielu na celovečernú dĺžku. Nadlho bol projekt celovečerného filmu pozastavený. Bolo ťažké nájsť príbeh, ktorý by bol dostatočne dlhý pre film. Navyše produkčný tím nemal dostatok času na dokončenie tohto projektu, pretože tvorbou seriálu boli zamestnaní na plný úväzok. Groening si tiež prial vytvoriť *Simpstasiu*, paródiu na film *Fantasia*; paródia nikdy nebola dokončená, čiastočne z rovnakého dôvodu ako pri predchádzajúcich pokusoch – bolo príliš ťažké napísať celovečerný scenár. V istom momente bol návrh natočiť antologický film podľa Halloweenskych špeciálov *Treehouse of Horror* (Špeciálny čarodejnícky diel), ale tento návrh nebol nikdy realizovaný. Dabér Phil Hartman si prial natočiť hraný film založený na jeho postave Troy McClure; niekoľko tvorcov seriálu vyjadrilo túžbu pomôcť vytvoriť tento film a Josh Weinstein navrhol použiť dej dielu zo siedmej série s názvom *A Fish Called Selma* (Ryba menom Selma), ale projekt bol zrušený po Hartmanovej smrti v roku 1998. Projekt oficiálne schválila spoločnosť 20th Century Fox v roku 1997 a Groening a James L. Brooks mali film produkovať.

Herci podpísali zmluvy pre dabing filmu v roku 2001, a až potom začala práca na samotnom scenári. Producenti sa spočiatku obávali, že vytvorenie filmu by malo na seriál negatívny vplyv, pretože nemali dostatok pracovníkov, aby sa mohli sústrediť na oba projekty. Ako seriál pokračoval, na *Simpsonovcoch* začali pracovať ďalší scenáristi a animátori, aby mohol byť film produkovaný súčasne so seriálom. Matt Groening a James L. Brooks zavovali späť Mikea Scullyho a Al Jeana (ktorý zároveň pokračoval ako showrunner seriálu), aby s nimi vyrobili film. Potom podpísali zmluvu s Davidom Silvermanom (ktorý kvôli filmu ukončil prácu v Pixare) pre rolu režiséra. Bol vytvorený najväčší možný tím scenáristov. Stali sa nimi David Mirkin, Mike Reiss, George Meyer, John Swartzwelder a Jon Vitti. Ian Maxton-Graham a Matt Selman sa pripojili neskôr a James L. Brooks, Matt Groening, Mike Scully a Al Jean tiež písali časti scenára. Sam Simon sa nevrátil, pretože opustil seriál kvôli kreatívnym rozdielom už v roku 1993. Bývalý scenárista Conan O'Brien vyjadril záujem znovu spolupracovať so štábmi *Simpsonovcov*, aj keď neskôr žartoval: „Obávam sa, že časť môjho mozgu, ktorá písala *Simpsonovcov*, bola zničená po 14 rokoch rozhovorov s Lindsay Lohanovou a tým chlapíkom z *[[One Tree Hill]]*, takže možno je to tak najlepšie.“ To isté platí pre režiséra Brada Birda, ktorý povedal: „Moju fantáziu pobavila otázka, či by som na filme mohol pracovať“, ale nemal dosť času kvôli práci na filme *[[Ratatouille (film)|Ratatouille]]*. Producenti sa dohodli s Foxom, ktorý by im umožnil ukončiť produkciu filmu kedykoľvek, keby sa domnievali, že scenár filmu je neuspokojivý.

Práce na scenári pokračovali od roku 2003 a prebiehali v malom bungalove, kde Matt Groening prvýkrát nadhodil návrh *Simpsonovcov* v roku 1987. Scenáristi strávili šesť mesiacov diskusií ohľadom deja filmu a každý z nich ponúkol letmý návrh. Na ich prvom brainstormingu Scully navrhol príbeh, v ktorom by sa Steven Spielberg (ktorý mal dabovať sám seba) pokúsil vyhodiť do vzduchu Springfield, aby mohol nakrútiť film s Tomom Hanksom (ktorý sa nakoniec v hotovom filme objavil ako hosť a daboval sám seba). Na tom istom stretnutí Groening predstavil myšlienku, aby si Homer adoptoval prasa ako domáceho maznáčika, inšpirovaný príbehom o nakladaní s odpadom z ošípaných, ktorý čítal v správach. Al Jean navrhol, aby rodina zachraňovala lamantínov. Tento námet bol použitý v seriáli v diele zo sedemnástej série s názvom *The Bonfire of the Manatees* (Ohňostroj lamantínov). Jeden z návrhov bol, aby si postavy uvedomili, že sú súčasťou televízneho programu, podobne ako vo filme *[[Truman Show]]*. Groening návrh zamietol, pretože cítil, že *Simpsonovci* by „nikdy nemali sami seba vnímať ako celebrity“, avšak námet bol neskôr použitý vo videohre *The Simpsons Game*. Groening čítal o meste, ktoré sa muselo zbaviť výkalov ošípaných zo zásobárne vody, čo sa stalo inšpiráciou pre dej filmu. Rozhodnutie o výraznom zapojení Neda Flandersa do deja filmu padlo čoskoro, pretože Jean chcel vidieť, aký by bol Bartov život, keby bol Ned jeho otcom. Hank Scorpio, postava z dielu z ôsmej série s názvom *You Only Move Twice* (Dvojíté sťahovánie) z roku 1996, sa pôvodne mala vrátiť ako záporná postava, ale štáb tento návrh poupravil a namiesto Hanka vytvoril novú postavu, Russa Cargilla.

Potom, čo bolo rozhodnuté o základnom dianí filmu, ho scenáristi rozvrhli do siedmich častí. Scenáristi Jean, Scully, Reiss, Swartzwelder, Vitti, Mirkin a Meyer napísali každý 25 strán a zišli sa o mesiac neskôr, aby zlúčili sedem scenárov do jedného „veľmi hrubého návrhu“. Scenár filmu bol písaný rovnakým spôsobom ako televízny seriál: sadli si okolo stola, nadhadzovali nápady a snažili sa ostatných rozosmiať. Scenár prešiel viac ako 100 verziami, počas tohto vývoja mal byť film muzikál. Piesne sa však skracovali a skracovali a od muzikálu bolo upustené. Groening popísal jeho túžbu vytvoriť film, ktorý by bol dramaticky silnejší ako televízny diel, povedal: „chcel som vytvoriť niečo, čo ste ešte nikdy nevideli“.

### Animácia
[alt=Režisér [David Silverman stojí a sleduje diel *[[Simpsonovci|Simpsonovcov]]* pre inšpiráciu. Spoza jeho chrbta sa nachádza klobúk a neďaleko stojí žena.|náhľad|Režisér David Silverman sledujúci diel seriálu pre inšpiráciu]]

Animácia filmu začala v januári 2006, scéna s Itchym a Scratchym bola ako prvá v kreslenom scenári. Groening odmietol natočiť hraný film a tiež odmietol použitie počítačom generovaných snímok, nazval animáciu filmu ako „zámerné nedokonalú“ a „prejav úcty tradičnej ručnej animácie“. Film bol natočený v širokouhlom pomere strán 2,40:1, aby bol odlíšený od klasického televízneho dielu s najväčšou paletou farieb, ktorú kedy mali animátori k dispozícii. Veľká časť filmu bola animovaná pomocou tabletov Cintiq od spoločnosti Wacom, ktoré umožňujú kresliť priamo na obrazovku tabletu. Produkcia animácie bola rozdelená medzi štyri štúdiá z celého sveta: Film Roman v Burbanku v Kalifornii, Rough Draft Studios v Glendale v Kalifornii a AKOM a a divízia Rough Draft v Soule v Južnej Kórei. Rovnako ako v prípade televíznych seriálov sa kreslený scenár, postavy, rozvrhnutie pozadia a animatík vyrábali v Amerike. Zahraničné štúdia dokončili inbetweening, digitálny atrament, farby a renderovanie animácie na pásku, potom bola odoslaná späť do Spojených štátov.

Režisér David Silverman uviedol, že na rozdiel od televíznych seriálov, kde „musíte vybrať a vziať“, film im dal príležitosť „uchvátiť diváka v každej scéne“. Postavy majú na rozdiel od seriálu tiene. Silverman a animátori sa inšpirovali filmami ako *[[Rodinka úžasných|Rodinka Úžasných]]*, *[[Trio z Belleville]]* a *[[Černý den v Black Rock]]*, pretože pre nich boli „náučné v inscenáciách kvôli umiestneniu postáv“. Hľadali tiež inšpiráciu, ako znázorniť sny a myšlienky vo filmoch štúdia Disney, ako sú Dumbo, rozprávka *Pluto's Judgement Day* a na davovej scéne filmu *[[To je ale bláznivý svet]]*. Silverman sa tiež pozrel na diely seriálu *Simpsonovci*, ktoré režíroval, predovšetkým na jeho dva obľúbené diely, Homie the Clown (Homer klaunom) zo šiestej série a Three Men and a Comic Book (Traja muži a komiks) z druhej série. Každý zo štyroch hlavných Silvermanových spolupracovníkov, Mike B. Anderson, Lauren MacMullan, Rich Moore a Steven Dean Moore, kontrolovali animáciu pod Silvermanovým dohľadom, s mnohými inými animátormi pracujúcimi na scénach.

### Hudba
Producent James L. Brooks vybral Hansa Zimmera, aby skomponoval hudbu k filmu, pretože boli dobrými priateľmi a pravidelnými spolupracovníkmi. Zimmer mal pocit, že hudba je „jedinečnou výzvou“ a musel sa „pokúsiť vyjadriť štýl *Simpsonovcov* bez toho, aby unavil divákov“. Použil pôvodnú úvodnú znelku Dannyho Elfmana, ale nechcel ju nadmerne používať. Vytvoril témy pre každého člena rodiny. Zimmer sa hlavnne zameral na Homerov leitmotív, skomponoval taktiež menšie témy pre Barta a Marge. Skladateľ bežných televíznych seriálov Alf Clausen nebol požiadaný vytvorenie hudby k filmu a poznamenal: „niekedy ste v čele, inokedy ste ako hmyz“.

Okrem účinkovania vo filme nahrali Green Day vlastnú verziu úvodnej znelky *Simpsonovcov* a vydali ju ako singel. Zimmer upravil pieseň Spider-Pig na zborovú skladbu, čo bolo pôvodne myslené ako vtip, ktorý nikdy nezamýšľal použiť vo filme. Zimmer musel tiež napísať cudzojazyčné texty pre 32 dabovaných verzií piesne, keď bol film uvedený do medzinárodných kín. Najťažšie bolo pre neho preložiť pieseň do španielčiny. Ten istý zbor sa naučil spievať skladbu pre každý z cudzojazyčných dabingov.

## Pokračovanie
V roku 2014 Brooks uviedol, že ho oslovila spoločnosť Fox so žiadosťou o druhý film. Dodal, že v tejto súvislosti neexistujú žiadne bezprostredné plány a uviedol: „Požiadali nás [o jeho vývoj], ale neurobili sme to. Robíme veľa iných vecí“. V decembri 2014, tesne pred odvysielaním epizódy dvadsiatej šiestej série s názvom *The Man Who Came to Be Dinner* (Muž, z ktorého bude večera), Jean na sieti X napísal, že epizódu (ktorá bola vyrobená v roku 2012 a pôvodne mala byť odvysielaná v máji 2013) on a Brooks odložili, pretože sa zvažovalo jej adaptovanie do pokračovania filmu, keďže epizóda bola „filmová“. Jean neskôr rozviedol, že existovali obavy z toho, že potenciálny film by bol považovaný za „nekanonický“ v súvislosti s televíznym seriálom.

V júli 2017 Silverman a Jean uviedli, že pokračovanie je v počiatočných fázach vývoja a zdôraznili, že produkcia prvého filmu si vyžiadala prácu celého tímu. 10. augusta 2018 sa objavila správa, že pokračovanie je vo vývoji. 22. júla 2019 Groening vyhlásil, že „nemá žiadne pochybnosti“ o tom, že spoločnosť The Walt Disney Company, ktorá začiatkom toho istého roka získala spoločnosť 21st Century Fox, pravdepodobne jedného dňa vyprodukuje pokračovanie filmu. V júli 2021 Jean uviedol, že diskusie o možnom pokračovaní sa zastavili kvôli pandémii COVID-19. V máji 2024 Jean vyjadril svoje nádeje na pokračovanie: „Chcem vidieť, ako sa animačný priemysel úplne vráti do stavu, v akom bol pred pandémiou. A potom si myslím, že ak by to tak bolo, dávalo by zmysel natočiť celovečerný film o *Simpsonovcoch*.“

29. septembra 2025 bolo oznámené pokračovanie, ktorého premiéra v kinách je naplánovaná na 23. júla 2027, takmer dvadsať rokov po vydaní prvého filmu.

## Referencie

Kategória:Simpsonovci
Kategória:Filmové komédie USA
Kategória:Kreslené filmy USA
Kategória:Filmy 20th Century Fox
Kategória:Filmy z 2007
Kategória:Filmy podľa názvu